
Τρίτη, 29 Σεπτεμβρίου 2026

ΔΕΛΤΙΟ ΤΥΠΟΥ

«Μαθαίνω να παίζω – Μαθαίνω να ζω» στο 2ο Νηπιαγωγείο Νέας Μάκρης

Με ενθουσιασμό, χαμόγελα και πλούσια αθλητική διάθεση εγκαινίασε τη νέα σχολική χρονιά το Γραφείο Αθλητισμού του Λιμενικού Σώματος – Ελληνικής Ακτοφυλακής, πραγματοποιώντας την πρώτη του εκπαιδευτική δράση με το πρόγραμμα "Μαθαίνω να παίζω- Μαθαίνω να ζω", την Παρασκευή 25 Σεπτεμβρίου στο 2ο Νηπιαγωγείο Νέας Μάκρης, στο πλαίσιο της Πανελλήνιας ημέρας σχολικού αθλητισμού.
Στελέχη της υπηρεσίας, Ολυμπιονίκες, Παγκόσμιες Πρωταθλήτριες και διακεκριμένες αθλήτριες βρέθηκαν κοντά στους μικρούς μαθητές, αναδεικνύοντας τη σημασία του αθλητισμού, της ευγενούς άμιλλας, της σωματικής άσκησης και της συνεργασίας.
Κατά τη διάρκεια της δράσης, τα παιδιά είχαν την ευκαιρία να γνωρίσουν βασικά στοιχεία της υδατοσφαίρισης, της ιστιοπλοΐας και της καλαθοσφαίρισης μέσα από προσιτές παρουσιάσεις και οπτικοακουστικό υλικό. Παράλληλα, είχαν τη μοναδική ευκαιρία να δουν από κοντά την Ολυμπιακή Δάδα, να γνωρίσουν το ταξίδι της Ολυμπιακής Φλόγας και να εξοικειωθούν με τις διαχρονικές αξίες που εκπροσωπεί το Ολυμπιακό Ιδεώδες.
Η δράση συνεχίστηκε στον προαύλιο χώρο του νηπιαγωγείου με ομαδικά κινητικά παιχνίδια και βιωματικές δραστηριότητες. Μέσα από το παιχνίδι, τα παιδιά συνεργάστηκαν, κινήθηκαν και διασκέδασαν, αναπτύσσοντας παράλληλα το πνεύμα ομαδικότητας και συμμετοχής.
Η εκδήλωση ολοκληρώθηκε με την απονομή αναμνηστικών «μεταλλίων» στους μικρούς αθλητές, καθώς και με την συμβολική προσφορά μπαλών στο σχολείο.
Μέσω του προγράμματος «Μαθαίνω να παίζω – Μαθαίνω να ζω», το Γραφείο Αθλητισμού του Λ.Σ.-ΕΛ.ΑΚΤ. φέρνει τον αθλητισμό κοντά στα παιδιά, δημιουργώντας βιωματικές εμπειρίες που συνδυάζουν την άσκηση, το παιχνίδι και τη γνώση. Παράλληλα, συμβάλλει στην καλλιέργεια αξιών όπως η συνεργασία, η ευγενής άμιλλα, η προσπάθεια και ο σεβασμός, δίνοντας στα παιδιά τα πρώτα ερεθίσματα για μια ενεργή και δημιουργική σχέση με τον αθλητισμό.

